**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  26 – 7 – 2024

**ΑΜΑΡΟΥΣΙΟΥ Αρ. Πρ.:** 203

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020788 **Fax:**2108020788

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ: Το Δ. Σ. της Διδασκαλικής Ομοσπονδίας Ελλάδας**

**Κοινοποίηση: Συλλόγους Εκπ/κών Π. Ε. της χώρας,**

**ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Δικαίωση για χιλιάδες νεοδιόριστους εκπαιδευτικούς η απόφαση του Διοικητικού Εφετείου Αθηνών**

**Ακώλυτη μονιμοποίηση ΟΛΩΝ των νεοδιόριστων ΤΩΡΑ!**

Ηχηρό «χαστούκι» για την Κυβέρνηση, το ΥΠΑΙΘΑ και τους Αξιολογητές αποτελεί η πρώτη απόφαση του Διοικητικού Εφετείου Αθηνών που ακυρώνει την Φ.10.1 /1752/6 – 4 – 2023 απόφαση της Διευθύντριας της Δ/σης Π. Ε. Δυτικής Αττικής με την οποία ανακάλεσε τις διαπιστωτικές πράξεις μονιμοποίησης των συναδέλφων που είχαν διοριστεί το 2020. Αντίστοιχες αποφάσεις αναμένονται για τις υπόλοιπες περιπτώσεις που συντεταγμένα έγιναν προσφυγές στα διοικητικά δικαστήρια με ευθύνη της Δ.Ο.Ε. Συγκεκριμένα, **η αντίστοιχη προσφυγή για τους νεοδιόριστους της Α΄ Διεύθυνσης Π.Ε. Αθήνας κατατέθηκε στις 17 Απριλίου 2024 και αναμένεται η απόφαση του Διοικητικού Εφετείου Αθηνών.**

Η απόφαση αυτή είναι αποτέλεσμα και **δικαίωση του αγώνα του εκπαιδευτικού κινήματος**, που δεν υποτάχτηκε στους εκβιασμούς και τις απειλές Υπουργών, Γενικών Γραμματέων και στελεχών εκπαίδευσης.

Ουσιαστικά **δικαιώνονται άμεσα όλοι οι νεοδιόριστοι συνάδελφοι του 2020** που είχαν προσφύγει εναντίον της απόφασης μέσω των Συλλόγων Εκπ/κών Π. Ε. και της Δ.Ο.Ε. Το σκεπτικό της απόφασης είναι σαφές και ορίζει ότι όλοι/-ες οι συνάδελφοι/-ες που συμπλήρωσαν τη διετή δόκιμη υπηρεσία τους πρέπει να μονιμοποιηθούν αυτοδίκαια με βάση τα προβλεπόμενα του άρθρου 40 του Δημοσιοϋπαλληλικού Κώδικα.

Αιτιολογεί μάλιστα ακόμα πιο συγκεκριμένα και δίνει απάντηση στις αυθαίρετες ανακλήσεις των διαπιστωτικών πράξεων από τις Διευθύνσεις Εκπαίδευσης μέσα από τη σύνδεσή τους με την αξιολόγηση των νεοδιόριστων, τονίζοντας ότι μέχρι τον Αύγουστο του 2022 που εκδόθηκαν, δεν είχε ολοκληρωθεί το ρυθμιστικό περιεχόμενο υλοποίησης της εν λόγω διαδικασίας με βάση τον ν.4823/2021. Η πρώτη Υπουργική Απόφαση με το απαιτούμενο ρυθμιστικό πλαίσιο βγήκε τον Ιανουάριο του 2023 και η επόμενη τον Φεβρουάριο του ίδιου έτους χωρίς μάλιστα να εκκινεί σαφώς όλες τις φάσεις της λεγόμενης ατομικής αξιολόγησης κάτι που **ανοίγει το δρόμο για την άμεση δικαίωση και των νεοδιόριστων του 2021, αφού, για παράδειγμα, το Β πεδίο της αξιολόγησης εκκίνησε τον Μάρτιο του 2024.**

Είναι φανερό ότι αυτή η απόφαση επιβάλει την άμεση μονιμοποίηση όλων των νεοδιόριστων του 2020 και ανοίγει το δρόμο για το σύνολο των νεοδιόριστων. **Δικαιώνει τους αγώνες που δίνει ο κλάδος για πάνω από τέσσερα χρόνια.** Αποτελεί ταυτόχρονα ένα ηχηρό «χαστούκι» στο ΥΠΑΙΘΑ και τις Διευθύνσεις Εκπαίδευσης που κρατούν κυριολεκτικά σε «ομηρία» χιλιάδες συναδέλφους, που αξιοποιούν με εκβιαστικό τρόπο το νομοθετικό πλαίσιο και συνδέουν τη μονιμοποίηση των νεοδιόριστων με τις διαδικασίες της αντιεκπαιδευτικής αξιολόγησης – κατηγοριοποίησης των σχολείων. Επιβεβαιώνεται η ορθή επιλογή του εκπαιδευτικού κινήματος, στα πλαίσια του δύσκολου και σκληρού αγώνα ενάντια στην αντιεκπαιδευτική αξιολόγηση, να κινηθεί συντεταγμένα και με όλα τα μέσα για την υπεράσπιση του κλάδου και του δημόσιου σχολείου.

Η απόφαση αυτή είναι **ένα ακόμα όπλο στα χέρια του εκπαιδευτικού κινήματος να συνεχίσει τον αγώνα με κάθε τρόπο και μέσο, για τη μονιμοποίηση όλων των νεοδιόριστων συναδέλφων του 2020, του 2021 και του 2022** που συμπληρώνουν κι αυτοί τη δοκιμαστική διετία τον Αύγουστο του 2024.

Η κυβέρνηση της Ν.Δ. και το ΥΠΑΙΘΑ οφείλουν, άμεσα, να δώσουν **πολιτική λύση στο πρόβλημα που ίδιοι δημιούργησαν** και να προχωρήσουν σε όλες τις απαραίτητες ενέργειες και νομικά και σε επίπεδο διοικητικό, μέσω των Διευθύνσεων Π. Ε. προκειμένου να εκδοθούν οι διαπιστωτικές πράξεις για όλους τους νεοδιόριστους.

**Οι ευθύνες των διευθυντών εκπαίδευσης** που ανακάλεσαν τις μονιμοποιήσεις ή δεν προχώρησαν καν σε αυτές, υπακούοντας στις παράνομες προφορικές εντολές του ΓΓ και του ΥΠΑΙΘΑ είναι τεράστιες. **Καλούμε το ΔΣ της ΔΟΕ να κινηθεί και νομικά και να δώσει κατεύθυνση στους Συλλόγους Εκπαιδευτικών Π. Ε. να κάνουν το ίδιο, μέσω της νομικής συμβούλου της Δ. Ο. Ε.**

**Καλούμε το Δ.Σ. της Δ.Ο.Ε. να αποφασίσει συλλογικά όλα τα απαραίτητα επόμενα βήματα που θα χρειαστούν σε όλα τα επίπεδα. Να καλέσει, εάν το ΥΠΑΙΘΑ δεν προχωρήσει σε άμεση μονιμοποίηση όλων των νεοδιόριστων, με σαφείς οδηγίες τους/τις συναδέλφους νεοδιόριστους/ες στο σύνολό τους, να προχωρήσουν συντεταγμένα σε προσφυγές. Σε κάθε περίπτωση, ως Σύλλογος Εκπ/κών Π. Ε. θεωρούμε απαραίτητη την υλοποίηση αυτού του βήματος και θα εξαντλήσουμε κάθε δυνατότητα για την εφαρμογή της.**

**Επιπρόσθετα καλούμε το Δ. Σ. της Δ. Ο. Ε. στη χρονική αυτή συγκυρία να αποστείλει άμεσα εξώδικη προειδοποίηση προς τους Διευθυντές Πρωτοβάθμιας Εκπαίδευσης, με την οποία θα επισημαίνεται ότι:**

**Α.  δεν μπορούν να αποστείλουν στοιχεία εκπαιδευτικών που δεν έχουν συμμετάσχει στην «αξιολόγηση» τους λόγω συμμετοχής τους στην προκηρυγμένη από την Δ. Ο. Ε. και τους Σ. Ε. Π. Ε. Απεργία - Αποχή, χωρίς να έχει διαπιστωθεί – μέσα από τις διαδικασίες που προβλέπει το Πειθαρχικό Δίκαιο – η διάπραξη πειθαρχικού παραπτώματος και**

**Β.  δεν νοείται να θεωρηθεί ότι εκπαιδευτικός που συμμετέχει σε απεργία – η οποία δεν έχει προσβληθεί καν στα αρμόδια Δικαστήρια – υποπίπτει σε πειθαρχικό παράπτωμα.**

**Γ.  Σε περίπτωση που δεν τηρηθούν τα παραπάνω, τότε ο οικείος Διευθυντής Πρωτοβάθμιας Εκπαίδευσης έχει παραβιάσει άρθρα του Συντάγματος και Διατάξεις Νόμων και θα αναζητηθούν ποινικές και αστικές ευθύνες, καθώς και θα κινηθεί η διαδικασία της Πειθαρχικής Δίωξής του.**

**Καλούμε τους συναδέλφους και τις συναδέλφισσες, να είναι συσπειρωμένοι στους Συλλόγους Εκπ/κών Π. Ε. και την Διδασκαλική Ομοσπονδία Ελλάδας. Με οδηγό τις συλλογικές μας αποφάσεις, με ενότητα και αλληλεγγύη θα βγούμε νικητές/-ριες!**

**Η αξιολόγηση δεν θα περάσει!**

